Гъатхэм фIыгъуэр и фащэщ
Къэбэрдей-Балъкъэрыр экономикэ, политикэ, щэнхабзэ, узыншагъэ, мэкъумэш я лъэныкъуэкIэ езыгъэфIакIуэ цIыху пажэхэр, адрей илъэсхэми хуэдэу, мы гъатхэпэм ягъэлъэпIащ. Дунейпсо Арткомитетым и Кавказ Ищхъэрэ къудамэмрэ КъБР-м Печатымрэ цIыхубэ коммуникацэмкIэ и къэрал комитетымрэ ирагъэкIуэкI а Iуэхум лъабжьэ хуэхъуар лъэпкъхэм я зэныбжьэгъугъэр нэхъ быдэ щIынырщ, пщIэ-нэмысыр яку дэлъынырщ.
— Зым и дежкIи щэхукъым къэрал зэкъуэтым зэрызиузэщI зэпытыр. Кавказыр зы унагъуэу дыпсэун хуейщ, дифIри зэдэтIэту, ди гугъуехьри зэдэдгъэпсынщIэу. ЩIыналъэм, цIыхум пэжкIэ хуэлажьэ дэтхэнэми сохъуэхъу я къарум хэхъуэну, узыншагъэ яIэну, щIэблэм ахэр щапхъэ яхуэхъуну, — жиIащ Дунейпсо Арткомитетым и Кавказ Ищхъэрэ къудамэм и вице-президент Бейтыгъуэн Iэуес. Абы жиIахэр диIыгъыу къэпсэлъащ КъБР-м Печатымрэ цIыхубэ коммуникацэмкIэ и къэрал комитетым и унафэщIым и къуэдзэ Гергоков Жамбулэт. Апхуэдэуи ар цIыхубзхэм ехъуэхъуащ я дунейпсо махуэмкIэ.
Мы илъэсым щIыхь тхылъкIэ, саугъэткIэ ягъэлъэпIахэщ: Къуэдз Iэбубэчыр (КъБР-м щIыхь зиIэ и артист, Урысейм ис лъэпкъхэм я артиадэм и лауреат, «Дыщэ микрофон» саугъэт лъапIэр зыхуагъэфэща), Тхьэмокъуэ Мартин (КъБР-м щэнхабзэмкIэ щIыхь зиIэ и лэжьакIуэ, «Кавказ пшэплъхэр» сабий къэфакIуэ гупым и художественнэ унафэщI), Романихинэ Иринэ (КъБКъУ-м къафэмкIэ и «Каллисто» гупым и художественнэ унафэщI), Созаев Ахъмэт (КъБР-м, КъШР-м я цIыхубэ усакIуэ, Тхыдэмрэ щэнхабзэмрэ ехьэлIа фэеплъхэр зыхъумэ Урысейпсо зэгухьэныгъэм и Къэбэрдей-Балъкъэр къудамэм и унафэщI), Чэрим Виктор (псэупIэ-коммунальнэ хозяйствэм и IуэхущIапIэм и унафэщI, Налшык къалэ), Мамбэт Хьэту («ХАТУ и Ко» ООО-м и унафэщI, Шэджэм къалэ), Опрышкэ Олег (Къэбэрдей-Балъкъэрым и щIэныгъэ-къэхутакIуэ институтым и щIэныгъэрылажьэ нэхъыжь, КъБР-м щэнхабзэмкIэ щIыхь зиIэ и лэжьакIуэ), Уэзрокъуэ Хьэбалэ (Нарткъалэ гъущI-бетон заводым и унафэщI), ХьэхъупащIэ Заур (Сабий творчествэмкIэ Нарткъалэ унэм и гъэсакIуэ), Аброкъуэ Раисэ (Дзэлыкъуэкъуажэ дэт курыт еджапIэ №1-м и унафэщI), Уэршыкъуэ Iэсият (Дзэлыкъуэкъуажэ дэт курыт еджапIэ №1-м и егъэджакIуэ), Безрокъуэ Еленэ (Сабий творчествэмкIэ центрым и унафэщI, УФ-м щIыхь зиIэ и лэжьакIуэ), Бырсекъуэ Зое (КъБР-м щIыхь зиIэ и дохутыр, « 2010 Илъэсым и бзылъхугъэ пажэ» республикэ зэхьэзэхуэм и пашэ), Дол Светланэ (Хьэтуей курыт еджапIэм и унафэщI), Зеущэ Алёнэ (Бахъсэн къалэм и щIалэгъуалэ советым и унафэщI).
«Ди гуапэщ мыпхуэдэ пщIэ къызэрытлъысар, си гугъэмкIэ, иджы нэхъри дыгушхуауэ дылэжьэнущ», — жиIащ Мамбэт Хьэту. Созаев Ахъмэт къыщыпсалъэм къыхигъэщащ гуфIэгъуэр лъэпкъхэм зэдагуэшу, гъунэгъуфIым хуэдэу зыр адрейм кIэлъыкIуэу ди цIыхухэр зэдэпсэуну зэрыфIэфIыр. «Узыншагъэр хъумэным, экономикэм, щIэныгъэм, щэнхабзэм, адрей IэнатIэхэми зи къару езыхьэлIэу пэрыт цIыхухэм я гуащIэр псыхэкIуадэ мыхъуу зыIэт Бейтыгъуэн Iэуес фIыщIэ хуэфащэщ. Ди республикэ дахэм щыпсэу цIыху губзыгъэхэр фIыгъуэу щыIэм зэи щымыщIэну сохъуэхъу», — пищащ Созаевым.
Ягъэпажахэм папщIэ концерти ягъэхьэзырат. Кърым Иринэ, Ташло Алий, Даур Иринэ, Аслъэн Iэсият, Мэз Джульеттэ, Багъ Любэ, Бий Аслъэн сымэ жаIа уэрэдхэр, сыт щыгъуи хуэдэу, цIыхухэм я гум дыхьащ, артист ныбжьыщIэхэу Жанкъазий Оксанэ, Уэзрокъуэ Чэрим, Щоджэн Iэминэ, Индинэ сыми, «Райские птицы», «Иман» гупхэри щIэщыгъуэ ящыхъуащ. Къуэдз Iэбубэчыр игъасэ пшынауэ гупым къэбэрдей пшыналъэхэр щигъэзащIэм, КъБР-м гъуазджэхэмкIэ щIыхь зиIэ и лэжьакIуэ, пшынауэ Iэзэ Бырмамыт Гуащэкъарэ псалъэ жимыIэн лъэкIакъым. Ар пшынауэ ныбжьыщIэхэм ехъуэхъуащ я зэфIэкIым хагъэхъуэну, гъуазджэр IэщIыб ямыщIыну. Къуэдз Iэбубэчыр Гуащэкъарэ фIыщIэ хуищIащ игъасэ цIыкIухэр псалъэ гуапэкIэ зэригъэгушхуам папщIэ.
БАГЪЭТЫР Луизэ.
